Hermiona Grangerová

Hermiona Jean Grangerová je literárna postava 7-dielnej ságy o mladom čarodejníkovi Harrym Potterovi. Hermiona je jedna z hlavných hrdinov, študentka čarodejníckej školy Rokfort, chrabromilskej fakulty. V škole sa zoznámila s priateľmi Harrym Potterom a Ronom Weasleym, s ktorými chodí do rovnakého ročníka. 

Narodila sa v nečarodejníckej (muklovskej) rodine. Vyniká intelektom, pracovitosťou, vynikajúcimi študijnými výsledkami, ale aj odvahou. 

Charakteristika
Hermiona je strednej postavy, má hnedé kučeravé neposlušné vlasy a miestami trochu panovačný hlas. Do 4. ročníka mala priveľké zuby. Je veľmi inteligentná, rozvážna, tvrdohlavá, trochu citlivá a predovšetkým lojálna. Jej patronus nadobúda podobu striebornej vydry (možno je to tým, že Ron býva v dedinke Vydrí sv. Dráb). Najradšej má vôňu čerstvo pokosenej trávy, nového pergamenu a mentolovej zubnej pasty. Hermiona je veľmi inteligentné dievča, ktoré prečítalo množstvo kníh. Neimponuje jej veštenie, lebo je to veľmi nejasný odbor mágie. Jej najobľúbenejším predmetom je aritmancia, má rada aj čarovanie, transfiguráciu, starobylé runy a ako jediná z celej triedy vie odolávať uspávajúcemu, monotónnemu hlasu profesora Binnsa, ktorý učí dejiny mágie.

Život
Pochádza z muklovskej rodiny, obaja jej rodičia sú zubári. Mala nosiť strojček, ale po incidente pred hodinou elixírov, pri ktorom jej Draco Malfoy zväčšil zuby, nechala scvrkávacie kúzlo pôsobiť dlhšie. Vlastnú sovu nikdy nemala, no v 3. ročníku si kúpila Krivolaba (kríženec knézla a mačky). V 4. ročníku s ňou veľmi pohlo, keď Bartemius Crouch prepustil svojho domáceho škriatka Winky. Na základe toho založila SOPLOŠ - Spoločnosť pre ochranu práv a legálne oslobodenie škriatkov. V 5. ročníku založila na čele s Harrym hnutie s názvom Dumbledorova armáda. Na skúškach toho roku získala plný počet VČÚ, všetko vynikajúci, až na Obranu proti čiernej mágii, a stala sa prefektkou. V 7. roku nenastúpila na Rokfort, ale išla s Harrym a Ronom hľadať horcruxy. Do Rokfortu sa po porazení Voldemorta ako jediná z trojice vrátila dokončiť štúdium. 

Hermiona sa postupne zaľúbila do kamaráta Rona. Plne prejavila svoje city voči Ronovi až v siedmej knihe, keď sa pobozkali. Skončilo sa to svadbou a majú dve deti – Huga a Rose, ktorá zdedila talent po mame. Po tom, čo porazili Voldemorta, mala vlastnú kartičku v čokoládových žabkách - čarodejníckych cukrovinkách. Jej prízrak má podobu profesorky McGonagallovej, ktorá na ňu kričí, že nespravila ani jednu skúšku.

Výskyt v knihách
 Harry Potter a Kameň mudrcov – S Harrym a Ronom sa začala priateliť, až keď jej zachránili život pred trollom. Pomáhala im s učením, lebo bola nadmieru inteligentná. Na konci roka spoločne zachránili Kameň mudrcov pred Voldemortom. Hermiona rozlúštila odkaz fľašiek s elixírmi, ktorý Harrymu pomohol dostať sa do ďalšej komnaty (vo filme túto scénu vynechali). 
 Harry Potter a Tajomná komnata – Pri zisťovaní, kto je Slizolinovým potomkom, sa nešťastne premenila na mačku (a mala aj chvost). Skamenela potom, ako uvidela baziliska. Po vypití mandragorového odvaru, ktorý ju vrátil späť do života, už bol koniec roka a skúšky sa zrušili, z čoho bola veľmi nešťastná.
 Harry Potter a Väzeň z Azkabanu – Používala Časovrat, aby mohla stíhať všetky svoje predmety. Kvôli údajnej vražde Ronovho potkana Prašivca jej Krivolabom sa pohádali. Pomáhala Hagridovi s prípravou na pojednávanie o útoku hypogrifa Hrdozobca na Malfoya. Pohádala sa s prof. Trelawneyovou a vzdala sa veštenia, následne po odsúdení Hrdozobca uštedrila Malfoyovi poriadne zaucho. Keď sa Prašivec našiel, pomerila sa s Ronom a dostali sa do Škriekajúcej búdy, kde sa stretli s domnelým vrahom Siriusom Blackom. Pomocou Časovratu sa vrátila s Harrym do blízkej minulosti a zachránili Hrdozobca a aj nevinného Siriusa.
 Harry Potter a Ohnivá čaša – Harrymu pomáhala riešiť trojčarodejnícke úlohy. Išla na Vianočný ples s Viktorom Krumom a nie s Ronom, kvôli čomu sa pohádali. Stala sa pre Kruma tým, koho má človek zo všetkých najradšej, a preto bolo druhou úlohou Kruma v turnaji zachrániť ju. Pohádala sa s novinárkou Ritou Skeeterovou, ktorá si ju následne podala v jej článku Tajná láska Harryho Pottera. Zistila, že Rita je neregistrovaný animágus a premieňa sa na chrobáka a tak odpočúva súkromné rozhovory, čím zariadila koniec jej kariéry.
 Harry Potter a Fénixov rád – Cez leto a Vianoce bývala v Siriusovom dome, stala sa prefektkou, prejavovali sa jej city k Ronovi. Prišla s návrhom založiť antiumbridgeovskú skupinu Dumbledorova armáda. Umbridgeovú vylákala do Zakázaného lesa, kde ju napadlo stádo rozzúrených kentaurov. Následne na ministerstve v Oddelení záhad zachránila spolu s priateľmi proroctvo. Vážne ju zranil jeden nemý smrťožrút, ale uzdravila sa. Spolu sa im podarilo dokázať, že Voldemort sa vrátil.
 Harry Potter a Polovičný princ – Stala sa členkou Slugyho klubu, opäť menovaná za prefektku. Nenávidela Rona za to, že sa bozkával s Lavender Brownovou. Potom, ako sa neznámy páchateľ pokúsil otráviť Rona, sa spolu opäť začali rozprávať. Spravila premiestňovacie skúšky. V záverečnom súboji, keď mala strážiť Snapa, ju oklamal a vinila sa, že ona môže za to, že Snape zabil Dumbledora. 
 Harry Potter a Dary smrti – Nevrátila sa do Rokfortu, ale s priateľmi išla hľadať horcruxy. Dumbledore jej v poslednej vôli odkázal originálnu knižku Rozprávky barda Beedla. Keď Ron odišiel, celé noci plakala, no keď sa vrátil, plne sa prejavil ich vzťah (najskôr na neho nakričala). Keď Harryho, Rona a Hermionu chytili lapači, použila na Harryho pŕhliace zaklínadlo, aby tak získala čas. V sídle Malfoyovcov ju mučila smrťožrútka Bellatrix Lestrangeová. Bojovala na Rokforte, zachránila Goyla pred plameňmi Satanského ohňa. Bola svedkom zabitia Voldemorta Harryho rukou.
 Rozprávky Barda Beedla – Pri venovaní knihy bola spomenutá ako Hermiona Grangerová.

Kategória:Postavy zo série Harry Potter
Kategória:Fiktívni študenti

de:Figuren der Harry-Potter-Romane#Hermine Granger